Max lajwi yalon Jesús juntzan tiꞌ,
axa toj yetok eb is cuywom tuꞌ.
Max toj eb bay kꞌaxepal jun aꞌ aej chi yik Cedrón bay xol juntzan awbejal teꞌ.
A tuꞌ max apni oc eb.
Axa Judas,
nak tꞌinan yaon oc Jesús yul kꞌab camich,
yojtak nak jun lugar tuꞌ,
yujtol xiwil el max bet Jesús yetok eb is cuywom bay tuꞌ.
Yuj tu xan max toj nak bay tuꞌ,
yetok jun bulan soldado,
cꞌal juntzan eb taynemal templo Dios max cheklaytok yuj eb yajawil eb sacerdote.
Ajun eb fariseo max chekontok eb.
Tzekbil oc candil eb cꞌal taj eb,
yetbi cꞌapax oc eb mitxꞌkꞌabil owal,
cax max apni oc eb.
A Jesús xin,
yojtakxa jantak tzet tꞌinan jayoc yiban.
Yuj tuꞌ xan max eltek ul chaon eb max apni oc tuꞌ,
max kꞌanlen bay eb axca tiꞌ:
—¿Mactxel che sayaꞌ?
ẍi bay eb.
A Jesús aj Nazaret,
aꞌ chi co sayaꞌ,
ẍi eb bay.
—Ayin toni,
ẍi Cham bay eb.
Ajun Judas yetok eb,
nak lanan yaon oc Cham yul kꞌab camich.
Max lajwicꞌal yalon Cham bay eb axca tuꞌ,
max toj tecton eb yintak,
axa toj pacꞌnaj eb tuꞌ.
Max kꞌanlen Cham bay eb junelxa:
—¿Mac wal txel che say xin?
ẍi pax bay eb.
—A Jesús aj Nazaret,
aꞌ chi co sayaꞌ,
ẍi eb bay junelxa.
—Palta mayal wal ayex tol ayin toni.
Ta ayin chin e sayicꞌok,
bekekcan el eb ayicꞌ wetok tiꞌ,
ẍi bay eb.
Axca ton tuꞌ max uj xin,
yet watxꞌ chi yun tzet max yal Jesús yuj eb is cuywom,
yet max yalon axca tiꞌ:
A eb max akꞌ ayin,
cꞌam junok eb max cꞌaycan elok,
ẍi.
Axa yion ajtek Simón Pedro yespada yul tzꞌumal tuꞌ,
max tzocꞌon oc yin jun nak chi yik Malco,
nak is moso cham sat sacerdote.
Axa is txiquin nak bay is watxꞌ max el yuj.
Axa yalon Jesús bay Pedro tuꞌ axca tiꞌ:
—A aytok espada yul tzꞌumal.
¿Chimi a naꞌ tol man ok wakꞌ in ba yul kꞌab jun yailal chi bek in Mam wiban tiꞌ?
ẍi bay.
Max mitxꞌlay Jesús yuj eb soldado,
cꞌal yuj is comandanteal eb,
yetok eb taynemal templo tuꞌ,
cax max cꞌalon eb.
Lajwi tu xin,
cax max yiontok eb bay yatut Anás,
cham niꞌ Caifás.
A Caifás tuꞌ,
sat sacerdote yayji yet jun abil tuꞌ.
Aꞌ ton alnej bay eb aj Judea tuꞌ,
tol yowalil chi cam junok mactxel qꞌuexelok masanil anima.